TOP ดูดีไตรมาส 1/58 กำไรสุทธิเพิ่มขึ้นเป็น 4.5 พันลบ.โตกว่า 80%
TOP ดูดีไตรมาส 1/58 กำไรสุทธิเพิ่มขึ้นเป็น 4.5 พันลบ.โต 82.72% หลังบริษัทมีกำไรขั้นต้นเพิ่มขึ้น และมีการควบคุมตุ้นทุนทางการเงินที่ดีขึ้น
11 พ.ค. 2558

บริษัท ไทยออยล์ จำกัด (มหาชน) หรือ TOP และรวมของบริษัทย่อยแจ้งผลการดำเนินงานไตรมาส 1/58 สิ้นสุดวันที่ 31 มีนาคม 2558 มีกำไรสุทธิ 4,498.12 ล้านบาท หรือ 2.20 บาทต่อหุ้น เพิ่มขึ้น 82.27% เทียบกับช่วงเดียวกันของปีก่อนที่มีกำไรสุทธิ 2,467.82 ล้านบาท หรือกำไรสุทธิต่อหุ้น 1.21 บาท
สำหรับผลการดำเนินงานไตรมาส 1/58 เมื่อเทียบกับไตรมาส 1/57 นั้นบริษัทมีรายได้จากการขายลดลงร้อยละ 36 เนื่องจากราคาน้ำมันที่ปรับลดลงกว่าร้อยละ 50 เมื่อเทียบกับไตรมาส 1/57 อีกทั้งราคาของสารอะโรเมติกส์และน้ำมันหล่อลื่นพื้นฐานปรับลดลงมากตามราคาน้ำมันดิบ
อย่างไรก็ตาม ส่วนต่างราคาน้ำมันสำเร็จรูปและน้ำมันดิบในไตรมาส 1/58 อยู่ในระดับที่ดี ทำให้กำไรขั้นต้นจากการผลิตของบริษัทเมื่อรวมผลกระทบจากสต๊อกน้ำมันเทียบกับไตรมาส 1/57 ปรับเพิ่มขึ้นกว่า 2.9 เหรียญสหรัฐฯ ต่อบาร์เรล ส่งผลให้ EBITDA ปรับเพิ่มขึ้น 2,107 ล้านบาท
ขณะที่ต้นทุนทางการเงินและกำไรจากอัตราแลกเปลี่ยนใกล้เคียงกับไตรมาส 1/57 โดยเมื่อหักค่าใช้จ่ายภาษีเงินได้แล้ว เครือไทยออยล์มีกำไรสุทธิเพิ่มขึ้น 2,030 ล้านบาท จากไตรมาส 1/57 ส่งผลให้กำไรเติบโตในระดับดังกล่าว